text: РЕГЛАМЕНТ (ЕС) № 463/2013 НА КОМИСИЯТА
  от 17 май 2013 година
  за изменение на Регламент (ЕО) № 2003/2003 на Европейския парламент и на Съвета относно торовете с цел привеждане на приложения I, II и IV към него в съответствие с техническия напредък
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 2003/2003 на Европейския парламент и на Съвета от 13 октомври 2003 г. относно торовете (1), и по-специално член 31, параграфи 1 и 3 от него,
  като има предвид, че:
  (1)
  В таблица А.3 от приложение I към Регламент (ЕО) № 2003/2003 думата „каинит“ се използва по отношение на сурова калиева сол като обозначението на вида тор. Думата „каинит“ се свързва понастоящем само с една конкретна сурова калиева сол, което води до потенциално ограничение на търговията за производителите, които желаят да предлагат други източници на калиеви соли. С цел да се противодейства на това ограничение, като по този начин се улесни достъпът на земеделските производители във всички държави членки до по-широк обхват от калиеви соли, за посочения вид тор при съответните вписвания следва да бъде използвано по-общо обозначение на вида, като позоваванията на „каинит“ следва да бъдат съответно адаптирани. На производителите на сурови калиеви соли следва да бъде предоставен преходен период за привеждане на етикетирането в съответствие с новите норми.
  (2)
  Лигносулфоновата киселина е сложно вещество, получено от различни източници на дървесина. Тъй като в търговската мрежа са налице редица различни степени на качеството, привеждането на изискванията за качество, на които продуктите трябва да съответстват, в съответствие с техническия напредък е важно, за да могат тези продукти да бъдат пускани на пазара като ЕО торове.
  (3)
  Материалите за варуване, известни също като варови торове, намаляват киселинността на почвата, като по този начин могат да осигурят и хранителния елемент магнезий или калций, или и двата. Производителите на материали за варуване са изправени пред разнообразие от национални норми, което води до нарушаване на вътрешния пазар. Поради това материалите за варуване следва да се добавят към видовете торове, описани в приложение I към Регламент (ЕО) № 2003/2003, така че да могат да са в свободно обращение в рамките на вътрешния пазар. Освен това Европейският комитет по стандартизация (CEN) е разработил европейски стандарти за методите на анализ на материалите за варуване. За да стане съответствието с тези стандарти задължително, те следва да бъдат включени в приложение IV към Регламент (ЕО) № 2003/2003 относно определянето на методите за вземане на проби и анализ.
  (4)
  Следва да бъде предоставен преходен период, за да се гарантира, че на производителите на материали за варуване е дадено време, за да се приведат в съответствие с новите европейски стандарти.
  (5)
  Приложение II към Регламент (ЕО) № 2003/2003 определя допустимите отклонения по отношение на декларираното съдържание на хранителни елементи. Приложение II следва да бъде изменено, така че да включва допустимите отклонения за материали за варуване.
  (6)
  В Регламент (ЕО) № 2003/2003 се изисква контрол на „ЕО торовете“ в съответствие с методите за вземане на проби и анализ, определени в приложение IV към него. Някои от тези методи обаче не са признати на международно равнище и следва да бъдат заменени с наскоро разработените от Европейския комитет по стандартизация европейски стандарти.
  (7)
  Поради това Регламент (ЕО) № 2003/2003 следва да бъде съответно изменен.
  (8)
  Мерките, предвидени в настоящия регламент, са в съответствие със становището на комитета, създаден по силата на член 32 от Регламент (ЕО) № 2003/2003,
  ПРИЕ НАСТОЯЩИЯ РЕГЛАМЕНТ:
  Член 1
  Изменения
  1. Приложение I към Регламент (ЕО) № 2003/2003 се изменя в съответствие с приложение I към настоящия регламент.
  2. Приложение II към Регламент (ЕО) № 2003/2003 се изменя в съответствие с приложение II към настоящия регламент.
  3. Приложение IV към Регламент (ЕО) № 2003/2003 се изменя в съответствие с приложение III към настоящия регламент.
  Член 2
  Преходни разпоредби
  Чрез дерогация от член 3, параграф 2 производителите могат да прилагат разпоредбите на приложение I, точка 1 преди 7 декември 2014 г.
  Член 3
  Влизане в сила
  1. Настоящият регламент влиза в сила на двадесетия ден след публикуването му в Официален вестник на Европейския съюз.
  2. Приложение I, точка 1 се прилага от 7 декември 2014 г.
  3. Приложение I, точка 3, приложение II, точка 2 и приложение III, точка 4 се прилагат от 7 юни 2014 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 17 май 2013 година.